༄༅། ། བླ་མ་དམ་པ་རྣམས་ལ་ཕྱག་འཚལ་ལོ། ། སྙིང་ནས་སྒྲུབ་པ་བྱེད་པར་
འདོད་ན་དངོས་གྲུབ་ཐམས་ཅད་ཀྱི་རྩ་བ་བླ་མ་ལ་ཐུག་པས། རྣམ་པ་ཀུན་ཏུ་བླ་མའི་
སྐུ་གསུང་ཐུགས་ཀྱི་སྣང་བ་དང་མ་བྲལ་བར་མོས་གུས་གདུང་ཤུགས་ཀྱིས་གསོལ་
འདེབས་ནན་ཏན་བྱ། ཚེ་འདིའི་ཆོས་བརྒྱད་ཀྱི་ཡོ་ལང་སྨྱོན་པའི་ཟློས་གར་ལྟ་བུ་
དང་། འཁོར་བའི་ཕུན་ཚོགས་ཐམས་ཅད་སྲིན་མོའི་འདོད་ཡོན་ལྟ་བུར་བལྟས་ཏེ་
སྐྱོ་ཤས་ངེས་འབྱུང་ཤུགས་དྲག་བསྐྱེད་ཅིང་། ངང་ཚུལ་དེ་ལྟ་བུས་བསླུས་ཏེ་འཁྲུལ་
རྟོག་གིས་འཁྱམས་པའི་མ་རྒན་འགྲོ་བ་ཡོངས་ལ་བྱམས་སྙིང་རྗེ་བྱང་ཆུབ་ཀྱི་སེམས་
280

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ང༽
ཀྱི་སྒོ་ནས་ཅི་བྱེད་གཞན་དོན་དུ་འགྱུར་བར་བྱ། ཆོས་ཐམས་ཅད་ཀྱི་གནས་ལུགས་
ཟབ་མོ་བཀའ་ཤེས་རབ་ཀྱི་ཕ་རོལ་ཏུ་ཕྱིན་པའི་དགོངས་དོན། རྒྱ་བོད་ཀྱི་མཁས་
གྲུབ་ཡོངས་ཀྱི་ཐུགས་དམ་གྱི་མཐིལ། བཀའ་ཕྱག་ས་དགེ་རྫོགས་ཆེན་སོ་སོའི་རྗེས་
འབྲང་གི་བཤད་ཚུལ་མི་འདྲ་བ་མང་ཡང་གོང་མ་རྣམས་ཀྱི་བཞེད་དགོངས་མཐུན་
པར་གནས་པའི་ངོ་སྤྲོད་ཟབ་མོ་འཁོར་འདས་སྣོད་བཅུད་བདག་གཞན་མཐའ་དག་
རང་སེམས་རྣམ་རྟོག་གི་ཆོ་འཕྲུལ་ཆུ་ཟླའི་རོལ་པ་ལྟ་བུའི་སྣང་བ་ཙམ་ལས་ལོགས་སུ་
ཚུགས་ཐུབ་ཏུ་གྲུབ་པ་མེད་ཅིང་། ཀུན་གྱི་རྩ་བ་རང་སེམས་དེ་ཉིད་ཀྱང་སྐྱེ་འགག་
གནས་གསུམ་སོགས་གདོད་མ་ནས་སྤྲོས་པ་ཐམས་ཅད་དང་བྲལ་བའི་གནས་ཚུལ་ཇི་
ལྟ་བ་དེ་ཉིད་ལ་གཉུག་མའི་གནས་ལུགས་སྤྲོས་བྲལ་ཕྱག་རྒྱ་ཆེན་པོ་ཞེས་བྱ་བས། བླ་
མའི་མན་ངག་ལ་བརྟེན་ནས་དོན་དེ་ཉིད་ལ་ལེགས་པར་ངོ་འཕྲོད་པར་བྱས་ཏེ།
དམིགས་རྟེན་དེ་ལ་དྲན་ཤེས་དང་ལྡན་པས་རྩེ་གཅིག་ཏུ་མཉམ་པར་གཞག་པས་
བདེ་གསལ་མི་རྟོག་པའི་ཏིང་ངེ་འཛིན་ཁྱད་པར་ཅན་འགྲུབ་ཅིང་། རྗེས་ཐོབ་ཏུ་
ཡང་སྤྱོད་ལམ་ཅི་བྱེད་ཀྱང་ཡུལ་གང་ཤར་ལ་མཉམ་གཞག་གི་སྣང་བ་དེས་རྒྱས་ཐེབས་
པས། ཉོན་མོངས་སྐྱེ་བའི་ཡུལ་ཕྱིར་མི་འབྲང་ཞིང་རྣམ་རྟོག་ཐོལ་གྱིས་སྐྱེས་ཀྱང་དེ་
མ་ཐག་ངོས་ཟིན་ཏེ་སྤྲོས་བྲལ་གྱི་ཀློང་དུ་བཞག་པས། འཁྲུལ་རྟོག་གི་འཆིང་བ་
མཐའ་དག་སྦྲུལ་ཀྱི་མདུད་པ་བཞིན་རང་གྲོལ་དུ་འགྲོ་བའི་དུས་ཤིག་ཡོང་བས་དེའི་
སྐྱོང་ཚུལ་ལ་མཁས་པར་བྱ་ཞིང་མྱོང་བ་འདོན་འཚལ། བསྐལ་པ་མང་བོར་མཚན་
ཙམ་ཡང་ཐོས་པར་དཀའ་བའི་གསང་ཆེན་བླ་མེད་ཀྱི་ལམ་ལ་བག་ཆགས་འཐུག་པོ་
ཐེབ་པར་མཛད་དེ་སྐུ་གསུམ་ལམ་འཁྱེར་གྱི་རྣལ་འབྱོར་དཔྱིས་ཕྱིན་པ་དང་། ཁྱད་
པར་གཏུམ་མོའི་དམིགས་རིམ་ཅི་རིགས་ཀྱིས་བདེ་དྲོད་འབར་བ་བྱུང་ན་སྔར་གྱི་མི་
རྟོག་པའི་ཉམས་དེ་ཉིད་དང་འབྲེལ་བས། བདེ་སྟོང་དབྱེར་མེད་ཀྱི་རྣལ་འབྱོར་གྱི་
བོགས་འདོན་དུ་འགྱུར་ལ། ལམ་དེ་དག་ལ་ཡང་ཡང་གོམས་པས་འཆི་བ་དང་བར་
དོའི་ཚེ་ཡང་ཐ་མལ་དུ་མི་འཆོར་བར་ལམ་གྱི་བོགས་འབྱིན་དུ་བསྒྱུར་བས་ཆོས་ལྡན་
- 281 -

ཐོར་བུ་སྣ་ཚོགས།
གྱི་སྐྱེ་བ་གང་འདོད་དུ་འཛིན་པ་སོགས་ཀྱང་འབྱུང་བ་ཡིན་སྙམ། དེ་ལྟ་བུའི་འཕྲལ་
ཡུན་གྱི་སྒྲུབ་འབྲས་མངོན་དུ་བྱེད་པ་ལ་གཡེང་བ་དང་བློ་སྣ་མང་བོ་བཙན་ཆོད་དུ་
སྤངས་ཏེ། དབེན་པའི་རི་སུལ་དུ་སྒྲུབ་པའི་རྒྱལ་མཚན་བསྒྲེངས་ན་རྒྱལ་བ་གོང་མ་
དང་བླ་མ་བརྒྱུད་པའི་དགོངས་པ་ཡང་དེས་རྫོགས། སེམས་ཅན་གྱི་དོན་ཡང་དེ་ཀ་
ཡིན། རང་གི་ཚེ་རབས་གཏན་གྱི་འདུན་མ་ཡང་དེས་འགྲུབ་པས་ནན་ཏན་དུ་
འབད་ན་གདོན་མི་ཟ་བར་མཆོག་ཐུན་གྱི་དངོས་གྲུབ་ལྷུན་གྱིས་འགྲུབ་པར་འགྱུར་རོ། །
ཞེས་པ་འདི་ནི། ༧ གྲུབ་མཆོག་བཞད་པའི་རྡོ་རྗེ་སོགས་དངོས་བརྒྱུད་ཀྱི་བླ་མའི་བྱིན་རླབས་སྙིང་ལ་
ཞུགས་ཤིང་སྒྲུབ་བརྒྱུད་བསྟན་པའི་སྙིང་བོ་འཛིན་པའི་སྨོན་ལམ་གྱི་བག་ཆགས་མངོན་པར་སད་པའི་
ཀུན་སྤངས་རྣལ་འབྱོར་བ་ཆོས་ཀྱི་སེངྒེའི་མིང་ཅན་ལཉམས་ལེན་བོགས་འབྱིན་གྱི་བསྐུལ་མའི་ཚུལ་དུ།
༧ བཙུན་གཟུགས་ཆོས་སྨྲ་བ་བློ་བཟང་འཕྲིན་ལས་ཀྱིས་བྲིས་པའོ། །